送伯中弟尉新喻
作者：樓鑰
朝代：宋

paragraphs: 伯父盛德人，伯中實暮子。
不惟能象賢，氣貌亦相似。
幼日讀父書，結字得皮髓。
粹然金玉姿，少日期千里。
寧知游上庠，蹉跎困名第。
晚始著青衫，酸寒就一尉。
欻然報瓜時，往戍真樂事。
自惟群從希，惜別不能已。
中年重離別，況我衰如此。
親故例作惡，況復於吾弟。
茲行豈得休，雅懷聊漫仕。
勿憚三年留，江南富山水。
尉曹官雖卑，去民最密邇。
一日斯必葺，職務毋少弛。
善保金石軀，離觴且同醉。
歸來畢婚嫁，相從期暮齒。
教子以義方，忍貧授經史。
素業俱有傳，見進未見止。
大兒方決科，如摘頷髭耳。
子尚徐其驅，中途聽捷喜。